སྤེན་པ་ལྷ་མོས་དུས་ད་ལྟའི་བར་དུ་ཕྱག་ལས་གནང་བཞིན་པའི་ཁྲིམས་ལུགས་རིག་པའི་ལས་ཀ་དེ་དང་གླིང་ཆེན་ཨེ་ཤ་ཡ་ལྷོ་མའི་ལམ་ཆེན་འཛུགས་སྐྲུན་སྐོར་གྱི་ཞིབ་འཇུག་ལས་ཀ་གཉིས་བར་ལ་བར་ཁྱད་ཅུང་ཆེན་པོ་ཡོད།ཁོ་མོས་འདི་སྐད།༢༠༡༦ལོ་ནི་སྐབས་དེའི་བོད་རང་སྐྱོང་ལྗོངས་སྤྱི་ཚོགས་ཚན་རིག་གླིང་གི་ཨེ་ཤ་ཡ་ལྷོ་མའི་ཞིབ་འཇུག་ཁང་བཙུགས་མ་ཐག་ཡིན་པས།ཨེ་ཤ་ཡ་ལྷོ་མར་ཞིབ་འཇུག་བྱེད་མཁན་གྱི་འཇོན་མི་ཡང་ཧ་ཅང་དཀོན།ང་རང་ཉིད་ནས་སྔོན་ཆད་དེའི་སྐོར་ལ་ཞིབ་འཇུག་བྱས་མྱོང་ཡོད་པའི་དབང་གིས་ཚན་རིག་གླིང་གི་འགོ་ཁྲིད་ཀྱིས་སྐུལ་སློང་འོག་ཨེ་ཤ་ཡ་ལྷོ་མའི་ཞིབ་འཇུག་ཁང་དུ་ལས་བཀོད་བཏང་པ་ཡིན་ཞེས་སྐད་ཆ་བརྗོད་མཚམས་ལ།མོའི་རང་གི་འདོད་བློ་ཞིག་མ་གསང་དྲང་མོར་བརྗོད་བྱུང་།རང་ཉིད་ཀྱིས་ལོ་མང་པོ་སྦྱངས་པའི་ཆེད་ལས་ཀྱི་མངའ་ཁོངས་དེ་ལས་ཕྱིར་འབུད་དུས་ཧ་ཅང་གི་འབྲེལ་མི་ཕོད།ཡིན་ནས་དུས་ཡུན་ཞིག་ལ་བསམ་བློ་མང་པོ་བཏང་རྗེས།རང་ཉིད་ནས་ཞིབ་འཇུག་གི་ལས་ཀ་གང་ཞིག་བསྒྲུབས་ཀྱང་མཐའ་མའི་དམིགས་འབེན་གཅིག་ནི་རྒྱལ་ཁབ་གཅིག་གྱུར་ལ་སྲུང་སྐྱོབ་དང་།མཐའ་མཚམའ་བདེ་འཇགས་དང་སྤྱི་ཚོགས་འཆམ་མཐུན་ལ་འགན་ལེན་ཐུབ་རྒྱུ་ནི་རྩ་བའི་དམིགས་ས་རེད་ལ།ངའི་ཞིབ་འཇུག་གི་ཡོད་ཚད་ཀྱང་དམིགས་འབེན་དེ་ལ་ཞབས་འདེགས་ཞུ་བ་ཤ་སྟག་ཡིན་པ་གསལ་བོར་རྟོགས་པས།རྒྱལ་ཁབ་དང་རང་སྐྱོང་ལྗོངས་ལ་ལག་རྗེས་ཅུང་ཟད་རེ་འཇོག་དགོས་ན།དེང་གི་ཆར་དགོས་ངོས་ཤིན་ཏུ་ཆེ་བའི་མངའ་ཁོངས་ལས་འོས་མེད་ཕྱིར།གོང་རིམ་གྱི་ལས་བཀོད་ལ་དགའ་འགུའི་དང་ལེན་བྱས་པ་ཡིན།གོ་བབ་གཏན་འཁེལ་བྱས་རྗེས་བྱེད་ཐབས་ནི་ཚང་མ་ཆ་འདྲ་བ་ཡིན།ད་ལྟ་ང་ཚོས་གླིང་ཆེན་ཨེ་ཤ་ཡ་ལྷོ་མའི་ལམ་ཆེན་འཛུགས་སྐྲུན་ཐད་ལ་འཆར་འགོད་ཅུང་གསལ་ཆ་ལྡན་པ་ཞིག་ཡོད་ཟེར།